**Muma tânără**

*Dimitrie Bolintineanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

I

Lăutarii cântă hore grațioase;

Tinerii feciori

Cată după părul fetelor frumoase

Să răpească flori.

Ca dulci fragi de câmpuri albele fetițe

Dulce rumenesc,

Apărând cu mâna mândrele cosițe,

Sărutări pe gură las de le răpesc.II

- "Dar tu, femeie tânără,

De ce stai gânditoare?

În gene-ți văz o lacrimă

Ca roua pe o floare.

Vezi! pruncul tău ne farmecă

Cu chipul său cel dulce;

Ca fluturul sub auru-i,

El sub cosiță luce.

Da’ tu-l privești și lacrima

În gene-ți strălucește...

O, spune, mumă tânără!

Ce cuget te răpește?"

- "Când ochii mei îl caută,

Eu cerc durere-amară,

Gândind că-n cursul anilor

Va fi rob el în țară!"